সুন্দরবনের করমজল  বণ্যপ্রাণী প্রজনন কেন্দ্রের চৌবাচ্চায় রাখা লবণ পানির ১৮টি এক বছর বয়সী কুমির খুঁজে পাওয়া যাচ্ছে না। কুমির হারিয়ে যাওয়ার এই ঘটনায় গতকাল সোমবার রাতে করমজল বণ্যপ্রাণী প্রজনন কেন্দ্রের ভারপ্রাপ্ত কর্মকর্তা ও কুমির বিশেষজ্ঞ আব্দুর রব খুলনার দাকোপ থানায় একটি সাধারণ ডায়েরি (জিডি) করেছেন। ঘটনা তদন্তে এক সদস্য বিশিষ্ট একটি তদন্ত কমিটি গঠন করা হয়েছে।  সুন্দরবন পূর্ব বিভাগের বিভাগীয় বন কর্মকর্তা মিহির কুমার দে আজ মঙ্গলবার সকালে জানান, গতকাল চৌবাচ্চার পানি পরিবর্তন করার সময় কুমির গণনা করা হলে ১৮টি লবণ পানির কুমির হারিয়ে  যাবার ঘটনাটি কর্মরতরা টের পান। ঘটনার পর আশপাশের বিভিন্ন এলাকায় কুমিরের খোঁজ করে না পেয়ে থানায় জিডি করা হয়। তিনি জানান, সুন্দরবন পূর্ব বিভাগের সহকারী বন সংরক্ষক গোলাম কুদ্দুস ভুইঞাকে ঘটনা তদন্ত করে সাতদিনের মধ্যে প্রতিবেদন জমা দিতে নির্দেশ দেওয়া হয়েছে।  করমজল বন্যপ্রাণী প্রজনন কেন্দ্রে ছোট-বড় মিলিয়ে ১৩৩টি লবণ পানির এবং তিনটি স্বাদু পানির কুমির ছিল। এর আগে গত মে মাসে আইলার সময় এই কেন্দ্রে থাকা ৬১টি কুমির ভেসে যায়।